रविवार होने के कारण होमगंज में दुकानें पूरे दिन बंद रहीं। रात को करीब 11 बजे कटरा फतेह महमूद खां निवासी आजाद सिंह की किराने की दुकान में आग लग गई। देखते ही देखते आग ने आसपास की दुकानों को भी आगोश में लेना शुरू कर दिया। चूंकि रात का वक्त था इसलिए जल्दी आग लगने का पता नहीं चल सका। एक एक करके चार दुकानों के जलने पर जब लपटें तेज हुईं तो आसपास के लोगों का ध्यान उस ओर गया। इस पर लोग घरों से निकलकर दौड़ पड़े। तभी किसी ने इसकी सूचना फायर ब्रिगेड को दे दी। सूचना मिलते ही फायर ब्रिगेड की एक गाड़ी कुछ ही समय में पहुंच गई लेकिन आग की विकरालता को देख फायर कर्मियों ने सूचना देकर दो अन्य गाड़ियों को बुलवा लिया। सूचना पाते ही सीओ सिटी रामयज्ञ सिंह तथा शहर कोतवाल किशनसिंह तालान भी मौके पर पहुंच गए।